作者:李白
標題:寓言三首
內容:周公負斧扆，成王何夔夔。武王昔不豫，剪爪投河湄。賢聖遇讒慝，不免人君疑。天風拔大木，禾黍鹹傷萎。管蔡扇蒼蠅，公賦鴟鴞詩。金縢若不啟，忠信誰明之。搖裔雙彩鳳，婉孌三青禽。往還瑤臺裡，鳴舞玉山岑。以歡秦娥意，複得王母心。區區精衛鳥，銜木空哀吟。長安春色歸，先入青門道。綠楊不自持，從風欲傾倒。海燕還秦宮，雙飛入簾櫳。相思不相見，託夢遼城東。